b'\n_START_ARTICLE_\nAleksandras Brokas\n_START_SECTION_\nI\xc5\xa1silavinimas\n_START_PARAGRAPH_\n1998\xe2\x80\x932002\xc2\xa0m. Lietuvos muzikos ir teatro akademijos (LMTA) Teatro ir kino fakultete, Kino ir TV katedroje \xc4\xafgijo audiovizualinio meno bakalaur\xc4\x85 ir tapo diplomuotu kino ir TV operatoriumi. 2002\xe2\x80\x932004\xc2\xa0m. LMTA \xc4\xafgijo audiovizualinio meno magistro diplom\xc4\x85. 2003\xc2\xa0m. Suomijoje, Helsinki Metropolia University of Applied Sciences studijavo prodiusavim\xc4\x85 ir re\xc5\xbeis\xc5\xabr\xc4\x85.\n_START_SECTION_\nDokumentinis filmas \xe2\x80\x9eBegalinis koridorius\xe2\x80\x9c\n_START_PARAGRAPH_\nDaugiau nei ketverius metus kurtas \xe2\x80\x9eBegalinis koridorius\xe2\x80\x9c\xc2\xa0\xe2\x80\x93 daugiau nei penkiolikos \xc5\xa1ali\xc5\xb3 komandas sujungusi dokumentikos kino juosta, kuri\xc4\x85 re\xc5\xbeisavo Aleksandras Brokas ir Mindaugas Urbonavi\xc4\x8dius. Film\xc4\x85 prodiusavo A. Brokas. Jo partneriu tapo amerikie\xc4\x8di\xc5\xb3 prodiuseris, buv\xc4\x99s JAV prezidento Jimmy Carterio Balt\xc5\xb3j\xc5\xb3 r\xc5\xabm\xc5\xb3 komunikacijos direktorius Geraldas Rafshoonas. \xe2\x80\x9eBegalin\xc4\xaf koridori\xc5\xb3\xe2\x80\x9c angl\xc5\xb3 kalba \xc4\xafgarsino brit\xc5\xb3 aktorius Jeremy Ironsas._NEWLINE_\xc5\xa0i dokumentika atpasakoja \xc5\xa1iandien jau neegzistuojan\xc4\x8dio Kaln\xc5\xb3 Karabacho Chod\xc5\xbeali \xc5\xbeudynes. 1992\xc2\xa0m. vasario 25 d. separatistini\xc5\xb3 Arm\xc4\x97nijos paj\xc4\x97g\xc5\xb3 i\xc5\xa1puolis nusine\xc5\xa1\xc4\x97 613 gyvybi\xc5\xb3. Filmo a\xc5\xa1is\xc2\xa0\xe2\x80\x93 liudinink\xc5\xb3 ir kari\xc5\xa1ki\xc5\xb3 atpasakojami \xc4\xafvykiai. Pagrindiniai juostos herojai\xc2\xa0\xe2\x80\x93 Chod\xc5\xbeali kaimo muzikantas bei jauna motina, karin\xc4\x97s atakos metu pagimd\xc5\xbeiusi mergait\xc4\x99._NEWLINE_Pasaulinis projekto pristatymas \xc4\xafvyko Brit\xc5\xb3 kino ir televizijos meno akademijoje (BAFTA). \xe2\x80\x9eBegalin\xc4\xaf koridori\xc5\xb3\xe2\x80\x9c mat\xc4\x97 televizinio tinklo \xe2\x80\x9eAl Jazeera\xe2\x80\x9c \xc5\xbei\xc5\xabrovai\xc2\xa0; taip pat\xc2\xa0\xe2\x80\x93 naujien\xc5\xb3 kanalo \xe2\x80\x9eCNN Turkey\xe2\x80\x9c ir Izraelio televizijos \xe2\x80\x9eChannel 1\xe2\x80\x9c \xc5\xbei\xc5\xabrovai.'